Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 3072/95 σχετικά με την κοινή οργάνωση αγοράς του ρυζιού

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στον κανονισμό (ΕΚ) αριθ. 1251/1999 ορίζεται ως ημερομηνία πληρωμής για τις ενισχύσεις βάσει της έκτασης των αροτραίων καλλιεργειών το διάστημα μεταξύ της 16ης Νοεμβρίου και της 31ης Ιανουαρίου, μετά την έναρξη της τρέχουσας περιόδου.

Επειδή έχει συμπεριληφθεί το ρύζι στο σύστημα του ολοκληρωμένου ελέγχου, η αίτηση ενισχύσεων για την έκταση που καλλιεργείται με ρύζι συμπεριλαμβάνεται στην αίτηση ενισχύσεων στην έκταση που αφορά τις αροτραίες καλλιέργειες. Αυτό συνεπάγεται ότι οι πραγματοποιούμενοι έλεγχοι θα διεξάγονται στο σύνολο των εκτάσεων μιας αίτησης και όχι ανάλογα με τα προϊόντα που έχουν σπαρθεί.

Ως εκ του τούτου, πρέπει να τροποποιηθεί η περίοδος πληρωμής των αντισταθμιστικών ενισχύσεων για το ρύζι, που έχει καθορισθεί από τον κανονισμό (ΕΚ) αριθ. 3072/95, προσαρμόζοντας αυτές για τις αροτραίες καλλιέργειες, που έχουν καθορισθεί από τον κανονισμό (ΕΚ) αριθ. 1251/1999.

2001/aaaa (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 3072/95 σχετικά με την κοινή οργάνωση αγοράς του ρυζιού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας τα εξής:

(1) Το άρθρο 6, παράγραφος 3, τελευταίο εδάφιο, του κανονισμού (ΕΚ) αριθ. 3072/95 του Συμβουλίου [1], όπως τροποποιήθηκε τελευταία από τον κανονισμό (ΕΚ) αριθ. 1667/2000 [2], προβλέπει ότι οι αντισταθμιστικές πληρωμές καταβάλλονται μεταξύ της 16ης Οκτωβρίου και της 31ης Δεκεμβρίου, μετά την έναρξη της τρέχουσας περιόδου.

[1] ΕΕ L 329 της 30.12.1995, σ. 18.

[2] ΕΕ L 193 της 29.7.2000, σ. 3.

(2) Το άρθρο 8, παράγραφος 1, του κανονισμού (ΕΚ) αριθ. 1251/1999 του Συμβουλίου της 17ης Μαΐου 1999, για τη θέσπιση καθεστώτος στήριξης των παραγωγών ορισμένων αροτραίων καλλιεργειών [3], όπως τροποποιήθηκε τελευταία από τον κανονισμό (ΕΚ) αριθ. 1672/2000 [4], προβλέπει μία περίοδο πληρωμής μεταξύ της 16ης Νοεμβρίου και της 31ης Ιανουαρίου.

[3] ΕΕ L 160 της 26.6.1999, σ. 1.

[4] ΕΕ L 193 της 29.7.2000, σ. 13.

(3) Το άρθρο 6, παράγραφος 10, του κανονισμού (ΕΟΚ) αριθ. 3508/92 του Συμβουλίου της 27ης Νοεμβρίου 1992, για τη θέσπιση ενός ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων [5], όπως τροποποιήθηκε τελευταία από τον κανονισμό (ΕΚ) αριθ. 1593/2000 [6], προβλέπει μία και μόνο αίτηση ενίσχυσης βάσει της έκτασης.

[5] ΕΕ L 355 της 5.12.1992, σ. 1.

[6] ΕΕ L 182 της 21.7.2000, σ. 11.

(4) Το άρθρο 7 του κανονισμού (ΕΟΚ) αριθ. 3508/92 προβλέπει ότι το ολοκληρωμένο σύστημα ελέγχου αφορά το σύνολο των αιτήσεων ενίσχυσης που υποβάλλονται. Για να απλουστευθεί η διαχείριση των πληρωμών από τα κράτη μέλη, πρέπει να εναρμονισθούν οι προθεσμίες πληρωμής των ενισχύσεων βάσει της έκτασης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 3072/95 τροποποιείται ως εξής :

Στο άρθρο 6, παράγραφος 3, τελευταίο εδάφιο, οι ημερομηνίες 16 Οκτωβρίου και 31 Δεκεμβρίου αντικαθίστανται αντιστοίχως από τις ημερομηνίες 16 Νοεμβρίου και 31 Ιανουαρίου.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>